Bhasha Mukherjee li kienet inkurata Miss England fl-2019 marret lura r-Renju Unit biex tkompli bil-karriera tagħha ta’ tabib minħabba l-imxija tal-Coronavirus. Hija kienet ħadet brejk mill-kariera ta’ tabib wara li ħadet sehem f’Miss World f’Diċembru li għadda, fejn kienet irrappreżentat lill-Ingilterra wara li rebħet Miss England. Mistiedna bħala ambaxxatriċi għal diversi għaqdiet tal-karità, Mukherjee waqfet għal ftit mill-kariera ta’ tabib u ffokat fuq xogħol umanitarju li kellu jibqa’ għaddej sa Awwisu li ġej. Hija kienet mistiedna l-Afrika, it-Turkija, l-Indja, il-Pakistan u għadd ta’ pajjiżi Asjatiċi oħra biex tagħmel xogħol ta’ karità. Hija kienet tinsab l-Indja imma hekk kif il-qagħda fl-Ingilterra bdiet sejra għall-agħar minħabba l-imixja, hija bdiet tirċievi messaġġi mingħand eks kollegi dwar is-sitwazzjoni tagħhom. Hija ċemplet lit-tmexxija tal-isptar biex tgħidilhom li xtaqet tmur lura x-xogħol għax bidet tħossha ħażin għall-kollegi tagħha anke jekk kienet qed tagħmel xogħol umanitarju. Hija qalet li minkejja li kienet qed tagħmel xogħol volontarju xorta kien mitlub minnha li tilbes il-kuruna u tidher sabiħa. Esprimiet li ma ħassithiex komda li tibqa’ hemm u riedet terġa’ tibda taħdem ta’ tabib.